Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 582/12/4403	Nitra, 12.8.2013
EEČ : 2-32-182-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec XXXXX, nar. XXXXX, bytom u matky XXXXX v Mojmírovciach, hoci má k tejto vyživovaciu povinnosť priamo zo Zákona o rodine a na základe rozsudku Okresného súdu v Nitre sp. zn. 7C/12/2002-21 zo dňa 17.06.2002, právoplatného dňa 26.07.2002, je povinný prispievať na jej výživu sumou 2.000,- Sk (66,39,- Eur) mesačne počnúc právoplatnosťou rozsudku vždy do 15-teho dňa toho ktorého mesiaca vopred do rúk matky, od 01.06.2012 si túto povinnosť riadne neplnil a tak ku dňu 21.05.2013 (vrátane mája) dlhoval na výživnom sumu vo výške 265,73,- Eur, 

lebo zanikla trestnosť činu.

Odôvodnenie:
Poverený príslušník Obvodného oddelenia PZ XXXXX uznesením sp. zn. ORP-1750/MO-NR-2012 zo dňa 03.10.2012 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 03.01.2013 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno h) Trestného poriadku.
 Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX riadne neprispieval na výživu svojej dcéry XXXXX v období od 01.06.2012 a ku dňu 21.05.2013 (vrátane mája) dlhoval na jej výživu sumu vo výške 265,73,- Eur.
Z výpovede svedkyne XXXXX č.l. 16 sp. zo dňa 21.05.2013 vyplýva, že obvinený XXXXX dlh na výživnom vo výške 265,73,- Eur vyplatil a zaplatil aj dopredu výživné za mesiac jún 2013.  
Neplnenie vyživovacej povinnosti obvineným nemalo trvalo nepriaznivé následky. 
Zhodne vypovedala aj svedkyňa - poškodená XXXXX dňa 21.05.2013 č.l. 20 sp.
Na č.l. 29-30 sp. sa nachádzajú fotokópie poštových poukazov preukazujúcich uhradenie dlhu na výživnom obvineným za obdobie od 01.06.2012 do 31.05.2013 a uhradenie vyživovacej povinnosti na mesiac jún 2013. 
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 01.06.2012 do 31.05.2013 dodatočne splnil v plnej výške, pričom dopredu uhradil aj výživné na mesiac jún 2013, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka